## Naputak o načinu pečaćenja kada se rješenje inspektora Državnog inspektorata izvršava pečaćenjem

### NN 149/2005 (19.12.2005.), Naputak o načinu pečaćenja kada se rješenje inspektora Državnog inspektorata izvršava pečaćenjem

# DRŽAVNI INSPEKTORAT

**2864**

Na temelju članka 56. stavka 2. Zakona o
Državnom inspektoratu (»Narodne novine« br. 76/99,
96/03, 151/03, 160/04, 174/04, 33/05, 48/05 i 129/05), glavni inspektor
Državnog inspektorata donosi

## NAPUTAK

### O NAČINU PEČAĆENJA KADA SE RJEŠENJE INSPEKTORA DRŽAVNOG INSPEKTORATA IZVRŠAVA PEČAĆENJEM

Članak 1.

Ovim Naputkom propisuje se način pečaćenja kada
se rješenje inspektora Državnog inspektorata izvršava pečaćenjem na temelju
rješenja koje je postalo izvršno i zaključka o dozvoli izvršenja koji je postao
izvršan.

Izvršnim rješenjem iz stavka 1. ovoga članka
smatra se i usmeno rješenje u zapisniku o obavljenom inspekcijskom nadzoru.

Članak 2.

Kada se izvršenje provodi pečaćenjem na temelju
rješenja ili usmenog rješenja u zapisniku o obavljenom inspekcijskom nadzoru,
inspektor će odmah, nakon što je utvrdio sve odlučne činjenice, pečatiti
prostorije, postrojenja, uređaje i drugu opremu za rad i onemogućiti korištenje
prostorija, postrojenja, strojeva, uređaja i druge opreme za rad kojima se ili
u kojima se obavlja djelatnost.

Ako se izvršenje rješenja pečaćenjem odnosi na
iste prostorije, postrojenja, uređaje i drugu opremu za rad, a rješenje su
donijeli stvarno nadležni inspektori, o izvršenju mjere pečaćenja i trajanju te
mjere, inspektori su se dužni međusobno pisano obavijestiti u svrhu zamjene
obavijesti iz članka 7. ovoga Naputka.

Članak 3.

Kada se izvršenje provodi na temelju zaključka o
dozvoli izvršenja rješenja, stranci se nalaže da isprazni prostorije koje se
pečate od svih roba, koje bi se za vrijeme trajanja mjere pečaćenja mogle
pokvariti, kao i da poduzme i osigura sve sigurnosne i druge mjere u
prostorijama i na sredstvima rada kako ne bi došlo do bilo kakve štete
(isključi struju, plin, vodu, osigura protupožarne mjere i sl.).

Usmenim rješenjem u zapisniku kojim je određeno
pečaćenje, stranku će se pozvati i upozoriti na to da sve osobe napuste
prostorije koje se pečate te da poduzme sigurnosne i druge mjere iz stavka 1.
ovoga članka.

Kada se izvršenje provodi pečaćenjem na temelju
usmenog rješenja u zapisniku o obavljenom inspekcijskom nadzoru objekta u
domaćinstvu građana ili seljačkom domaćinstvu (sobe, apartmani, kamp jedinice),
a vlasnik objekta stanuje u dijelu tog objekta, inspektor će pečatiti samo onaj
dio prostorija, uređaja i opreme koji nije obuhvaćen odobrenjem, a koriste ga
gosti.

Kada se izvršenje provodi pečaćenjem na temelju
usmenog rješenja u zapisniku o obavljenom inspekcijskom nadzoru a pečate se
objekti privremenog karaktera, vozila, pokretni uređaji ili druga pokretna
oprema (šator, mješalice, radni strojevi i sl.) inspektor će od izvršenika
zatražiti da se takva vozila, uređaje i opremu, prije pečaćenja, premjesti na
mjesto gdje se ne ometa promet ili poslovanje drugih poslovnih subjekata.

Ako stranka nije vlasnik poslovnih prostorija
odnosno sredstava rada, akt kojim se određuje mjera pečaćenja (rješenje ili
zaključak) dostavlja se na znanje i vlasniku poslovnih prostorija odnosno
sredstava rada samo ako je za trajanja inspekcijskog nadzora inspektor utvrdio
tko je osoba nositelj vlasničkih ovlaštenja (vlasnik).

Članak 4.

Pečaćenje se obavlja na najpogodniji način tako
da se prostorije, postrojenja, strojeve, uređaje i drugu opremu za rad ne može
koristiti, a da se prethodno ne povrijedi službeni pečat/žig ili znak koji je
inspektor stavio radi izvršenja rješenja.

Članak 5.

Za pečaćenje ulaza u poslovne prostorije u
pravilu se koristi hladni pečatni vosak sa špagom (jamstvenikom) ili
samoljepiva traka sa znakom i nazivom Državnog inspektorata.

Članak 6.

Za pečaćenje sredstava rada mogu se koristiti
sredstva pečaćenja iz članka 5. ovoga Naputka ili žica s olovnom plombom i kliještima ili lokot, ovisno o ocjeni inspektora kojim
sredstvima pečaćenja je tu radnju pogodnije izvršiti.

Članak 7.

Nakon što je obavio pečaćenje ulaza u poslovne
prostorije odnosno sredstava rada, inspektor će na vidnome mjestu zapečaćenih
ulaznih vrata ili zapečaćenih sredstava rada istaknuti OBAVIJEST u kojoj će
istaći naziv akta na temelju kojega je pečaćenje provedeno uz isticanje KLASE,
URBROJA i datuma donošenja toga akta te upozorenje o kaznenom djelu skidanja i
povrede službenog pečata ili znaka (članak 323. Kaznenog zakona, »Narodne
novine« br. 110/97, 27/98, 50/00, 129/00, 51/01,
111/03, 190/03, 105/04 i 84/05).

Članak 8.

Obavijest iz članka 7. ovoga Naputka, koja mora
biti ispisana većim slovima od teksta ostalog sadržaja, sadrži:

– u zaglavlju: naziv DRŽAVNI INSPEKTORAT, oznaku
naziva područne jedinice i ispostave

– u središnjem dijelu: krupnijim slovima
ispisane riječi »OBAVIJEST« (slijedi tekst obavijesti) i riječi »UPOZORENJE -
KAZNENO DJELO SKIDANJA I POVREDE SLUŽBENOG PEČATA ILI ZNAKA (članak 323.
Kaznenog zakona)«, a ispod tih riječi ispisan sadržaj odredaba članka 323.
Kaznenog zakona.

Obavijest potpisuje inspektor koji vodi
postupak.

Članak 9.

Ako je iz opravdanih razloga (primjerice radi
iznošenja lako pokvarljivih namirnica, otklanjanja kvara na instalacijama ili
radi poduzimanja nekih drugih radnji u svezi sa sigurnošću, zaštitom okoliša ili
sprečavanjem nastanka štete) nakon pečaćenja potrebno nakratko otpečatiti
poslovne prostorije ili sredstva rada, dok mjera pečaćenja traje, to će
obaviti, kao i novo pečaćenje, inspektor koji je izvršio pečaćenje ili drugi
nadležni inspektor, uz obvezno sastavljanje zapisnika o tim radnjama.

Članak 10.

Nakon što inspektor utvrdi da je obveza iz
rješenja izvršena, po proteku vremena za koje je mjera donijeta ili ako je
odobrio zahtjev stranke da se skine pečat, dužan je odmah, a najkasnije idući
radni dan, otpečatiti poslovne prostorije odnosno sredstva rada i o tome
sastaviti poseban zapisnik.

Članak 11.

Danom stupanja na snagu ovoga Naputka prestaje
vrijediti Naputak o načinu pečaćenja kada se rješenje inspektora Državnog
inspektorata izvršava pečaćenjem (»Narodne novine« broj 38/00).

Članak 12.

Ovaj Naputak stupa na snagu osmoga dana od dana
objave u »Narodnim novinama«.

Klasa: 023-01/05-01/58

Urbroj: 556-05-03-05-01

Zagreb, 12. prosinca 2005.

Glavni inspektor

**mr****. sc. Kruno Kovačević**, v. r.

Naputak, NN 149/2005-2864